SKRIFTLIG FORESPØRGSEL E-2853/02

af Antonios Trakatellis (PPE-DE) til Kommissionen

(10. oktober 2002)

Om: Klimaændringer: gennemførelse af Kyoto-protokollen i Grækenland

Godkendelsen af Kyoto-protokollen til De Forenede Nationers rammekonvention om klimaændringer(1) forpligter EU til at nedbringe alle de menneskeskabte missioner, som medvirker til drivhuseffekten, til niveauerne for 1990 i perioden fra 2008 til 2012, og til at gøre håndgribelige fremskridt inden 2005. Kan Kommissionen derfor besvare følgende spørgsmål:

1. Hvor omfattende er emissionerne i de enkelte medlemsstater i forhold til Kyoto-protokollens mål, og hvilke ændringer blev der konstateret i perioden 1990-1999 i forhold til målene for 2008-2012 og i overensstemmelse med EU's byrdefordelingsmekanisme?

2. Med hvor stor en procent overskrider Grækenland de fastlagte niveauer og de kvantitative emissionsbegrænsnings- og reduktionsforpligtelser, det har indgået i henhold til Kyoto-protokollen (om muligt bedes der forelagt en analytisk oversigt over hver enkelt af de seks drivhusgasser dels i forhold til 1990 og dels pr. kildekategori)?

3. Hvilke foranstaltninger har Grækenland iværksat, jf. artikel 2 i Rådets beslutning (1999/296/EF(2)) om en overvågningsmekanisme for emissioner (nationale programmer), og hvorledes vurderer Kommissionen, jf. den pågældende beslutnings artikel 5, det græske program, dvs. mener Kommissionen, at det er tilstrækkeligt til at opfylde de indgåede forpligtelser?

(1) EFT L 130 af 15.5.2002, s. 1.

(2) EFT L 117 af 5.5.1999, s. 35.

Svar afgivet på Kommissionens vegne af Margot Wallström

(18. november 2002)

Kommissionen har aflagt sin anden rapport i henhold til Rådets beslutning 93/389/EØF af 24. juni 1993 om en overvågningsmekanisme for emissionen af CO2 og andre drivhusgasser i Fællesskabet(1) (senest ændret ved Rådets beslutning 1999/296/EF af 26. april 1999(2)) til Parlamentet og Rådet. I denne rapport vurderes medlemsstaternes og Fællesskabets faktiske og planlagte fremskridt mod opfyldelse af forpligtelserne for drivhusgas (DG) i henhold til FN's klimakonvention (UNFCCC) og Kyoto-protokollen, og den kan fås på http://www.europa.eu.int/comm/environment/docum/0708_report_en.pdf.

I tabel 5.2.2 (som direkte er blevet tilsendt det ærede medlem og Parlamentets sekretariat) i denne rapport om drivhusgasemissionerne og Kyoto-protokollens målsætninger for 2008-2012 viser den første og anden spalte drivhusgasemissionernes størrelse i de enkelte medlemsstater i 1990 og 1999. Den fjerde spalte viser drivhusgasemissionernes ændring i de enkelte medlemsstater mellem 1990 og 1999. Den femte spalte viser den ændring af de enkelte medlemsstaters drivhsugasemissioner, som forlanges af Kyoto-protokollen i 2008-2012, i forhold til de enkelte medlemsstaters byrdefordelingsmål.

Den sjette spalte viser de enkelte medlemsstaters afstand til målindikatoren. Indikatoren afstand fra målet viser de faktiske emissioners afvigelse fra den lige linje mod målet i 1999. Formålet har været at foretage en konsekvent og sammenlignelig vurdering af de enkelte medlemsstaters bidrag til opfyldelse af det samlede fællesskabs målsætninger for drivhusgas. Analysen tager ikke sigte på at vurdere medlemsstaternes opfyldelse af deres egne målsætninger, men snarere på deres bidrag til Fællesskabets drivhusgasemissioner i 1999. Fremskridtene er blevet vurderet ved at sammenligne Fællesskabets og dets medlemsstaters drivhusgasemissionsdata fra 1990-1999 med to (hypotetiske) lige linjer mod målet: (a) UNFCCC's mållinje for 2000 og (b) Kyoto-protokollens mållinje for 2008-2012. Ved at beregne afvigelserne fra disse mållinjer i 1999 fås et mål for Fællesskabets og dets medlemsstaters faktiske fremskridt i 1999.

En analytisk tabel over de enkelte seks gasser i hver enkelt medlemsstat i forhold til 1990 indgår i rapporten som tabel 5.2.1 og er blevet sendt direkte til det ærede medlem og Parlamentets sekretariat.

Tallene heri viser variationen i emissionen af disse seks drivhusgasser mellem 1990 og 1999, og tallene for Grækenland er opført i spalte otte.

De foranstaltninger, Grækenland har truffet i sit nationale program, er gengivet i enkeltheder i bilaget til Kommissionens rapport i henhold til Rådets beslutning 93/389/EEC(3).

I tabel 5.2.5 i selve rapporten til Parlamentet og Rådet vurderer Kommissionen medlemsstaterne ved at sammenligne deres drivhusgasemissioner med den lige linje mod målsætningerne for 2008-2012. Denne tabel, som er blevet sendt direkte til det ærede medlem og til Parlamentets sekretariat, viser, at Grækenland ligger over sin Kyoto-mållinje med 5,7 indekspoint.

Kommissionen vil senere på året aflægge sin tredje rapport til Parlamentet og Rådet i henhold til Rådets beslutning 93/389/EØF (senest ændret ved beslutning 1999/296/EF) om en overvågningsmekanisme for emissionen af CO2 og andre drivhusgasser i Fællesskabet.

(1) EFT L 167 af 9.7.1993.

(2) KOM(2001) 808 endelig udg.

(3) KOM(2001) 808 endelig udg.